**NACIONALINIO SUSITARIMO DĖL MIŠKŲ**

**SEKTORINIŲ GRUPIŲ**

**DARBO KNYGA**

**NACIONALINĖS MIŠKŲ VIZIJOS ETAPUI**

**Jūsų sektorinės grupės pavadinimas**

|  |
| --- |
| **Medžioklės sektorinė grupė** |

**Jūsų sektorinės grupės nariai**

|  |  |  |  |
| --- | --- | --- | --- |
| **Eil. Nr.** | **Vardas** | **Pavardė** | **Ką atstovauja?** |
| **1.** | **Algimantas** | **Šindeikis** | **Lietuvos miško ir žemės savininkų asociacija** |
| **2.** | **Artūras** | **Kibiša** | **Vytauto Didžiojo Universitetas** |
| **3.** | **Daugirdas** | **Lukoševičius** | **Lietuvos miškininkų sąjunga** |
| **4.** | **Egidijus** | **Bukelskis** | **Vilniaus universitetas** |
| **5.** | **Gediminas** | **Vaitiekūnas** | **Lietuvos medžiotojų draugija** |
| **6.** | **Gintautas** | **Urbaitis** | **Lietuvos agrarinių ir miškų mokslų centras** |
| **7.** | **Kęstutis** | **Markevičius** | **Kauno medžiotojų sąjunga** |
| **8.** | **Kęstutis** | **Tubis** |  |
| **9.** | **Olgirda** | **Belova** | **Lietuvos agrarinių ir miškų mokslų centras** |
| **10.** | **Petras** | **Kanapienis** |  |
| **11.** | **Raimondas** | **Ribačiauskas** | **Lietuvos medžiotojų sąjunga „Gamta“** |
| **12.** | **Ramūnas** | **Mažėtis** | **Sūduvos medžiotojų sąjunga** |
| **13.** | **Sigitas** | **Girdziušas** | **Baltijos medžiotojų sąjunga** |
| **14.** | **Sigitas** | **Kvedaras** | **Valstybinių miškų urėdija** |
| **15.** | **Vaidotas** | **Beržanskis** |  |
| **16.** | **Virginijus** | **Kantauskas** | **Lietuvos medžiotojų ir žvejų draugija** |

**Darbo knygos paskirtis**

*Šios darbo knygos paskirtis:*

1. *padėti sektorinių grupių dalyviams pasirengti produktyviam darbui Nacionalinės miškų vizijos formavimo renginyje – bendrame forume;*
2. *padėti, kad skirtingos sektorinės grupės suformuluotų rezultatus, kurie galėtų būti tarpusavyje palyginti;*
3. *suteikti skirtingoms sektorinėms grupėms informaciją apie vienos kitų mintis ir pasirinkimus.*

**SVARBU!**

* *Šios knygos įrašai yra sektorinės grupės darbo rezultatas.*
* *Darbo knyga* ***iki 2021 m. rugsėjo 13 d. 12 val.*** *turi būti persiųsta NMS techninei grupei adresu: anzela.valaine@am.lt.*
* *Sektorinių grupių darbo knygų rezultatai apjungti į vieną dokumentą bus pateikti visoms sektorinėms grupėms taip užtikrinant pilną informacijos skaidrumą ir atvirumą.*
* *Sektorinė grupės pristatys darbo knygos rezultatus Nacionalinės miškų vizijos formavimo renginyje – bendrame forume, kuriame bendrakūroje su kitų sektorinių grupių atstovais formuos vieną skirtingus interesus integruojančią Nacionalinę miškų viziją.*

**Bendrakūra**

Nacionalinio miškų susitarimo procesas remiasi bendrakūra, t.y. diskusijos, tekstai ir sprendimai formuojami visiems dalyviams kartu dirbant toje pačioje erdvėje ir tuo pačiu metu. Toks metodas užtikrina visų dalyvių įtraukimą ir kiekvieno nuomonės išklausymą ir skaidrumą. Bendrakūroje rekomenduojama siekti susitarimų konsensuso būdu.

Bendrakūra yra efektyvesnė ir skaidresnė, kai diskusijų dalyviai pasidalina vaidmenimis, tokiu būdu pasiskirstydami ir atsakomybe bei lyderyste. Rekomenduojama kiekvienos diskusijos pradžioje pasiskirstyti šiuos vaidmenis:

1. **Laikrodininkas –** stebi laiką, jei pasisakymams nustatote laiko limitą, apie jį praneša, informuoja grupę apie laiko ribas.
2. **Moderatorius -** užtikrina, kad visi grupėje turėtų vienodai laiko pasisakyti, nebūtų dominuojančių, jei kas nors grupėje veikia destruktyviai ar nepagarbiai kito dalyvio atžvilgiu, turi teisę šią situaciją nutraukti;
3. **Rašytojas –** užrašogrupėje gimusias mintis ir susitarimus pagal pateiktas užduotis, persiunčia dokumentą grupės nariams ir techninei grupei.
4. **Pranešėjas -** pristato grupės mintis bendrame forume grupės vardu.

Vaidmenys neatleidžia nuo dalyvavimo grupės diskusijoje.

**BENDRA INFORMACIJA APIE SEKTORINIŲ GRUPIŲ DARBĄ NACIONALINĖS MIŠKŲ VIZIJOS ETAPE**

Nacionalinės miškų vizijos etapo tikslas – įvertinus skirtingus proceso dalyvių interesus, ateities poreikius ir lūkesčius, išgirsti vieni kitus ir atrasti bendrus sąlyčio taškus ir suformuluoti bendrą ilgalaikę nacionalinę miškų viziją.

**Etapo trukmė**

3-4 sektorinių grupių susitikimai ir bendras 1 dienos forumas. Trukmė: 6-8 savaitės. Preliminarus laikas - 2021 m. rugpjūtis – rugsėjo pradžia.

**Sektorinių grupių dalyvių skaičius**

Sektorinė grupė pati nuspredžia, kiek žmonių dalyvaus sektoriniuose renginiuose.

Sektorinės grupės minimalus dalyvių skaičius 5, jei grupė nesuformuojama, jai siūloma jungtis prie kitų grupių.

Tas pats asmuo gali būti tik vienos sektorinės grupės dalyvis.

**Pradiniai duomenys sektorinių grupių darbui**

1. NMS pamatinis tikslas
2. NMS proceso gairės

**Sektorinių grupių darbo rezultatai**

Šie sektorinių grupių darbo rezultatai, kurie skirti bendro **konteksto** formavimui, yra įrašomi **darbo knygoje** ir **išplatinami** visoms sektorinėms grupėms ir koordinacinei grupei:

*[Užpildyta darbo knyga]*

1. Sektorinių grupių raida, situacija ir ilgalaikiai poreikiai;
2. Sektorinių grupių pozicijos ir pasiūlymai dėl pamatinio NMS tikslo

Šie sektorinių grupių darbo rezultatai, kurie yra įrašomi **darbo knygoje** ir pristatomi **bendrame forume,** kuriame yra, ir apjungiami ir integruojami ir tik tuomet tampa dokumento dalimi:

*[Užpildyta darbo knyga ir prezentacija bendrame forume]*

1. Nacionalinė miškų vizija

**UŽDUOTYS SEKTORINIŲ GRUPIŲ DARBUI NACIONALINĖS MIŠKŲ VIZIJOS ETAPE**

Sektorinių grupių darbas šiame etape susideda iš trijų užduočių.

**Pirmoji užduotis** skirta suformuluoti jūsų sektorinės grupės poreikį, kuris turėtų būti atspindėtas nacionalinio miškų susitarimo dokumente.

**Antroji užduotis** skirta įvertinti pamatinį nacionalinio miškų susitarimo tikslą ir nustatyti, kokios temos yra aktualios jūsų sektorinei grupei

**Trečioji užduotis** skirta suformuluoti nacionalinę miškų viziją taip, kaip ją mato jūsų sektorinė grupė.

**UŽDUOTIS Nr. 1. POREIKIŲ NUSTATYMAS**

Ši užduotis susideda iš trijų pratimų. Kiekvienas poreikis turi savo priešistorę ir turi savo lūkesčius ateities perspektyvoje, todėl svarbu jį formuluojant įvertinti visą kontekstą.

1. **Pratimas. Atsakydami į pateiktus klausimus, užpildykite sektorinės grupės raidą įtakojusių esminių įvykių ar veiksnių lentelę.**

Kaip istoriškai formavosi ir keitėsi jūsų atstovaujamos sektorinės grupės padėtis per pastaruosius tris dešimtmečius (nuo 1990 m.) iki šių dienų?

Kokie svarbiausi įvykiai, įstatymai, strateginiai dokumentai, organizacijos, finansavimo mechanizmai ar kiti veiksniai labiausiai paveikė (teigiamai arba neigiamai) jūsų grupės raidą bei jūsų grupės poreikius?

|  |  |  |
| --- | --- | --- |
| **Įvykis ar veiksnys** | **Laikotarpis** | **Poveikis** (teigiamas/neigiamas, aprašykite keliais žodžiais ar vienu sakiniu) |
| Valstybinis medžioklės ūkio valdymas perduotas Miškų ūkio ministerijai | 1989-1994 | Teigiamas: miškininkams buvo suteikta teisė leisti naudoti medžioklei miškus medžiotojų organizacijoms; miškininkai organizavo žvėrių apskaitas, nustatinėjo jų sumedžiojimo limitus; suteikta galimybė reguliuoti kanopinių žvėrių gausą sąsajoje su jų daroma žala, palaikant leistinas žvėrių tankio normas. |
| Laikinųjų medžioklės Lietuvos Respublikoje nuostatų priėmimas (Nr. 397) | 1993 | Teigiamas: pagrindas medžioklės teisinės sistemos tobulinimui/vystymui. |
| Nutarimo dėl medžioklės tvarkymo Lietuvos Respublikoje priėmimas (Nr. 1276) | 1994 | Teigiamas: tolesnis pagrindas teisinės sistemos tobulinimui/vystymui. |
| Valstybinis medžioklės ūkio valdymas atskirtas nuo Miškų ūkio ministerijos | 1994 | Neigiamas: susilpnėjo kontrolė; medžioklės reguliavimo klausimai buvo grąžinti Aplinkos apsaugos ministerijai. |
| Panaikinta Miškų ūkio ministerija | 1996 | Neigiamas: ūkininkavimas miškuose buvo atskirtas nuo medžioklės, praktikoje nebuvo vadovautasi leistinomis kanopinių žvėrių tankumo normomis, t.t. |
| Atsiranda daugiau nei viena medžiotojų klubus ir būrelius vienijanti organizacija | 1999 | Teigiamas: medžiotojams sudaryta galimybė priklausyti jų nuomone geriausiai interesus atstovaujančiai medžiotojų organizacijai. |
| Priimti Lietuvos Respublikos Laukinės gyvūnijos įstatymo pakeitimai (Nr. IX-638) | 2001 | Teigiamas: laukinė fauna priskiriama valstybės nuosavybei, tad nelieka pagrindo nesusipratimams ir prieštaravimams dėl laukinės faunos tarp privačių žemių/ miškų savininkų, valstybinių miškų valdytojų, medžiotojų organizacijų ir valstybės institucijų. |
| Lietuvos Respublikos Medžioklės įstatymo priėmimas (Nr. IX-966) | 2002 | Teigiamas: tolesnis pagrindas teisinės sistemos tobulinimui/vystymui.  Neigiamas: nėra detaliai reglamentuoti medžioklės privačioje žemėje klausimai. |
| Lietuvos teisės aktų suderinimas su ES | 2003 | Teigiamas: gautos išlygos iš 79/409/EEC ir 92/43/EEC Direktyvų II ir IV priedų vilkui ir bebrui.  Neigiamas: pavasarinių paukščių medžioklių uždraudimas. |
| Medžioklėtvarkos projektų rengimo, derinimo, teikimo tvirtinti ir tvirtinimo tvarkos aprašo patvirtinimas | 2005 | Teigiamas: medžiojamųjų žvėrių apskaitos, leistino medžiojamųjų žvėrių gausos - sumedžiojimo nustatymas medžioklės plotų vienete, medžiojamųjų gyvūnų daromos žalos minimizavimas; mokestinių dydžių ir kartografinės medžiagos atnaujinimas, medžioklės plotų vieneto ribų tikslinimo galimybės. Neigiamas: per mažas medžioklėtvarkos projektų rengimo mastas (apie 30 % teritorijos), projekto rengimas ir vykdymas nebuvo privalomi. |
| Medžioklėtvarkos projektų rengimo, derinimo, teikimo tvirtinti ir tvirtinimo tvarkos aprašo pakeitimu panaikintas leistinų kanopinių žvėrių tankio normų galiojimas | 2005 | Neigiamas: miškininkai nušalinami nuo žvėrių apskaitos rezultatų derinimo ir gausumo reguliavimo; gausėjo kanopinių žvėrių populiacijos, didėjo žala, praktiškai nevykdoma žvėrių apskaita, atsisakyta daugelio smulkiųjų medžiojamųjų gyvūnų apskaitų, t.t. |
| Medžioklės Lietuvos Respublikos teritorijoje taisyklių pakeitimas (Nr. D1-340) numatantis plombų naudojimą licencijuotiems gyvūnams | 2014-2018 | Teigiamas: įdiegiama naujovė iš užsienio šalių praktikos, nes iki to laiko buvo naudojama popierinės formos licencija. |
| Afrikinio kiaulių maro (AKM) protrūkių plitimas | 2014 – 2021 (iki šiol) | Neigiamas: ekstremaliai sumažėjusi šernų populiacija, fluktuojantis užkrečiamumas pagal regionus, nauji židiniai; tapo sudėtinga vykdyti medžioklę ir panaudoti medžioklės produkciją. |
| Medžioklės Lietuvos Respublikos teritorijoje taisyklių pakeitimas (Nr. D1-98) numatantis prievolę kartą metuose atlikti medžiojamųjų gyvūnų registraciją pagal pėdsakus sniege | 2018 | Teigiamas: iš apėjimogaunami duomenys apie medžiojamųjų gyvūnų „buvimą - nebuvimą“ medžioklės plotų vienete.  Neigiamas: neatspindi realaus medžiojamųjų gyvūnų skaičiaus medžioklės plotų vienete, ribotos galimybės panaudoti duomenis, netikslus reglamentavimas. |
| Aplinkos ministerijos atsisakymas leisti medžioklę su moderniomis medžioklės priemonėmis ir lankais | 2020 | Neigiamas: dėl emocijomis pagrįsto nevyriausybinių aplinkosauginių organizacijų spaudimo, neatsižvelgta į specialistų ir mokslininkų nuomonę; nesudarytos sąlygos medžioklėje naudoti modernias technologijas, mažinančias neigiamą medžiojimo poveikį žmogaus sveikatai; užkirstas kelias poreikiui reguliuoti gyvūnų populiaciją urbanizuotose teritorijose.  Teigiamas: medžiotojų bendruomenės juodinimas iš dalies suvienijo medžiotojus, buvo surengtas pirmasis medžiotojų protestas, pradėta plačiau diskutuoti apie visuomenės švietimą. |

1. **Pratimas. Atsakydami į pateiktus klausimus, užpildykite sektorinės grupės dabartį ir ateitį įtakojančius veiksnius.**

Kokie Lietuvos, Europos Sąjungos teisės aktai, strateginiai dokumentai turi šiuo metu ir turės ateityje didžiausią įtaką jūsų sektorinės grupės interesams?

Kokios nacionalinės ir pasaulinės tendencijos: technologijų, finansų, verslo, rinkų, vartotojų ir gyventojų elgsenos, vertybių, kultūros ar kitos daro poveikį jūsų sektorinės grupės interesams ir veiklai bei skatina jūsų sektorinės grupės atstovus diegti pokyčius?

|  |  |
| --- | --- |
| **Dokumentai ar tendencijos** | **Poveikis** (teigiamas/neigiamas, aprašykite keliais žodžiais ar vienu sakiniu) |
| Lietuvos Respublikos Medžioklės įstatymas (2002 m. birželio 20 d., Nr. IX-966) | Teigiamas: pamatinis dokumentas; siekiama sutarimo/ kompromiso tarp suinteresuotųjų šalių. |
| Medžioklės Lietuvos Respublikos teritorijoje taisyklės (2000 m. birželio 27 d., Nr. 258) | Teigiamas: pamatinis vadovas medžiotojams ir kitiems suinteresuotiesiems asmenims.  Neigiamas: daugkartinis keitimas nederinant su medžiotojų bendruomene užkerta kelią jų praktiniam taikymui. |
| Lietuvos Respublikos laukinės gyvūnijos įstatymas (1997 m. lapkričio 26 d., Nr. VIII-498) | Teigiamas: papildo esamus bazinius dokumentus. |
| Laukinių gyvūnų naudojimo taisyklės (2011 m. birželio 30 d., Nr. D1-533/B1-310) | Teigiamas: aktualus visiems susijusiems su laukiniais gyvūnais ir jų apsauga. |
| Lietuvos Respublikos ginklų ir šaudmenų kontrolės įstatymas (2002 m. sausio 15 d., Nr. IX-705) | Teigiamas: apibrėžia ginklų, šaudmenų, jų dalių naudojimą siekiant užtikrinti medžiotojo, visuomenės saugumą.  Neigiamas: poįstatyminiai aktai ne visada yra suderinti su kitais teisės aktais. |
| Lietuvos Respublikos administracinių nusižengimų kodekso patvirtinimo, įsigaliojimo ir įgyvendinimo tvarkos įstatymas. Lietuvos Respublikos administracinių nusižengimų kodeksas (2015 m. birželio 25 d., Nr. XII-1869) | Teigiamas: apibrėžia medžioklę reglamentuojančių teisės aktų reikalavimų pažeidimus (kodekso 290 straipsnis).  Neigiamas: neatskirta tyčinė ir netyčinė veika. |
| Lietuvos Respublikos saugomų teritorijų įstatymas (1993 m. lapkričio 9 d., Nr. I-301) | Teigiamas: užtikrina saugomų rūšių apsaugą.  Neigiamas: netinkamas vietinis dokumento/ draudimų interpretavimas; perteklinių medžioklės draudimų nustatymas. |
| Lietuvos Respublikos Miškų įstatymas (1994 m. lapkričio 22 d., Nr. I-671) | Teigiamas: apibrėžia atkūrimą, apsaugą bei naudojimą miškų, kurie yra pagrindinė daugelio medžiojamųjų gyvūnų pastovi ar sezoninė buveinė, medžiojamųjų gyvūnų skaičiaus, nepakenksiančio miškui, palaikymo būtinybę. |
| Lietuvos Respublikos specialiųjų žemės naudojimo sąlygų įstatymas (2019 m. birželio 6 d., Nr. XIII-2166) | Neigiamas: numatyta daug įvairių ribojimų, kuriuos medžiotojui praktikoje/ vietoje sunku žinoti ir įgyvendinti. |
| Medžiojamųjų gyvūnų padarytos žalos žemės ūkio pasėliams, ūkiniams gyvūnams ir miškui apskaičiavimo metodika (2002 m. rugsėjo 23 d., Nr. 486/359) | Teigiamas: reglamentuotas medžiojamųjų gyvūnų žalos apskaičiavimas ir kompensavimas.  Neigiamas: praktiškai panaudoti neįmanoma, nepatvirtinamos naujos metodikos ir nauji žalos apskaičiavimo metodai; nenumatyta žemės savininkų atsakomybė ir minimalios privalomos apsaugos priemonės; nenumatyti minimalios žalos, kuri neatlyginama (franšizė), dydžiai. |
| Lietuvos Respublikos medžiojamųjų gyvūnų gausos reguliavimo teritorijose, kuriose medžioti draudžiama, tvarkos aprašas (2018 m. birželio 26 d., Nr. D1-566) | Teigiamas: apibrėžia medžiojimą teritorijose, kuriose medžioti draudžiama.  Neigiamas: tvarkos aprašas nepakankamai konkretus, įvairiai galima interpretuoti. |
| Miško kirtimo taisyklės (2010 m. sausio 27 d., Nr. D1-79) | Teigiamas: įvairiaamžių medynų formavimas užtiktina medžiojamųjų gyvūnų buveinių įvairovę, palankias mitybos sąlygas ir apsaugą; numatytas medžiojamųjų gyvūnų mitybos sąlygų pagerinimas. |
| Lankymosi miškuose taisyklės (2013 m. lapkričio 15 d., Nr. D1-849) | Neigiamas: nėra numatyti draudimai gadinti medžioklei skirtus biotechninius įrenginius, trukdyti medžioklei.  Teigiamas: draudžia miško lankytojų veiklą, galinčią pakenkti medžiojamųjų gyvūnų buveinėms ir patiems gyvūnams. |
| EP ir Tarybos direktyva 92/43/EEB dėl natūralių buveinių ir laukinės faunos bei floros apsaugos | Teigiamas: gautos išlygos probleminėms medžiojamųjų gyvūnų rūšims (bebro ir vilko gausos reguliavimui). |
| EP ir Tarybos Direktyva dėl laukinių paukščių apsaugos 1979 m. balandžio 2 d. | Teigiamas: steigiamos paukščių apsaugai svarbios teritorijos, kur medžiojimas gali būti leistinas palankiai saugomų rūšių būklei užtikrinti ar jų sankaupų vietose.  Neigiamas: netinkamas vietinis dokumento/ draudimų interpretavimas. |
| EK reglamentas (ES) 2021/57 kuriuo dėl švino, su šratais patenkančio į šlapžemes arba aplink jas, iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas | Neigiamas: ECHA išvadas pateikia ir sutelkia dėmesį daugiausiai į vandens paukščius, tačiau neminimi žinduoliai, iš jų medžiojamieji, kurių gausos reguliavimas yra būtinas; neaiškiai apibrėžtos buferinės zonos, kas klaidina medžiotoją ir aplinkosaugos specialistus; netinkamas šlapžemės apibrėžimas; neatsižvelgiama į kitų šalių patirtį. |

**3. Pratimas. Atsakydami į pateiktą klausimą, keliais žodžiais ar vienu sakiniu suformuluokite ir įrašykite į langą savo sektorinės grupės esminį ilgalaikį poreikį ar poreikius, kuriuos turėtų atspindėti Nacionalinis miškų susitarimas. Siekite įvardinti tik pačius svarbiausius poreikius ir argumentuotai juos pagrįskite.**

**Išdėstykite poreikius prioritetine tvarka.**

Kokio esminio poreikio (poreikių) patenkinimas ilgalaikėje (kelių dešimtmečių) ateities perspektyvoje užtikrintų jūsų atstovaujamos sektorinės grupės gyvybingumą, darnoje su kitų grupių interesais?

|  |  |
| --- | --- |
| **POREIKIS (-IAI) išdėstyti prioritetine tvarka** | **Argumentuotas poreikio pagrindimas** |
| 1. Išsaugoti ir puoselėti gamtosauginę ir ilgalaikes tradicijas turinčią veiklą- medžioklę. | Kadangi medžioklė visais laikais buvo ūkinės ir kultūrinės žmogaus veiklos dalis, tad dabar šį aktyvaus poilsio, bendravimo su gamta, laisvalaikio praleidimo būdą ir racionalaus gyvosios gamtos išteklių naudojimo formą reikėtų ne tik toleruoti, bet ir puoselėti kaip paveldo išsaugojimą. |
| 2. Užtikrinti subalansuotą miškininkavimą palaikant tvarias ekosistemas ilgalaikėje perspektyvoje ir didinant miškų adaptyvumą klimato kaitos pokyčiams, kaip kertinį medžiojamosios faunos buveinių išsaugojimo aspektą. | Miškas yra viena pagrindinių Lietuvoje medžiojamų gyvūnų buveinė, todėl svarbu išlaikyti medžiojamajai faunai palankų miškininkavimo režimą. |
| 3. Didinti miškų plotą plėtojant agromiškininkystę, kraštovaizdžio sujungiamumą regionuose, kuriuose yra mažas miškingumas. | Šiuo metu vykdoma politika dėl miško įveisimo žemės ūkiui netinkamose žemėse daugeliu atveju miškų plotą didina ir taip miškinguose šalies rajonuose, tačiau ši veikla nevyksta derlingose žemėse. Todėl didėja rekreacinis krūvis miškams ypač mažo miškingumo rajonuose, daugėja nesutarimų (debatų) dėl miško paskirties ir atliekamų funkcijų prioritetų. Miško ploto didėjimas mažai miškinguose regionuose sudarytų palankesnes sąlygas šių vietovių medžiojamųjų žvėrių populiacijoms. |
| 4. Sprendimų priėmimą medžioklės, medžiojamosios faunos, įvairių ribojimų klausimais vykdyti aktyviai įtraukiant miškotyros, medžioklėtyros ir gamtotyros mokslininkus, medžiotojų klubus ir būrelius vienijančias organizacijas, kitas suinteresuotas puses, siekiant išdiskutuotų, tvarių ir ilgalaikių sprendimų (sprendimai priimami adaptyviojo valdymo pagrindu). | Medžiotojų bendruomenė susiduria su iššūkiu, kai valdžios sprendimai yra įtakojami įvairių protestų, mitingų ir pan., bet nėra atsižvelgiama į mokslininkų rekomendacijas ir tyrimų rezultatus.  Medžioklę reglamentuojantys teisės aktai neturėtų būti dažnai keičiami, turi būti aiškūs ir suderinti su kitais teisės aktais.  Medžioklė su lankais- pats seniausias ir mažiausiai pavojingas žmogui medžioklės būdas, lyginant su dabar naudojamais šaunamaisiais ginklais, todėl šis medžiojimo būdas turėtų būti toleruojamas ir skatinamas.  Neatsižvelgiama į siūlymus ir kitų šalių patirtį naudojant pažangias technologijas medžioklėje, nėra vykdoma ES direktyva dėl žmogaus saugos nuo triukšmo.  Taikomi įvairūs ribojimai, kuriems trūksta mokslinio pagrindimo- tai apima tiek draudimus saugomose teritorijose, tiek pačius medžiojamuosius gyvūnus. Nemažai medžioklių, kurios buvo tradicinės, vaizdingos, įdomios (iš jų kurapkų, jerubių, pavasarinė slankų ir gaigalų), yra uždraustos. Šios medžioklės savo medžioklės laimikiais nėra gausios, tačiau labai praturtina ir praplečia kontaktą su gamta, paįvairina ir puoselėja medžioklės tradicijas. Daugelis faktų įrodo, kad išbraukus gyvūno rūšį iš medžiojamų sąrašo, jos skaitlingumas sumažėja, nes medžiotojai, praradę interesą, nustoja jais rūpintis ir globoti. |

**UŽDUOTIS Nr. 2. PASIŪLYMAI NMS PAMATINIO TIKSLO KRYPTYSE**

Ši užduotis susideda iš trijų pratimų, pradžioje jūs įvertinsite NMS pamatinio tikslo krypčių aktualumą, po to pateiksite pasiūlymus interesų balansui ar krypties įgyvendinimui.

1. **Pratimas. Atsakydami į pateiktą klausimą, pasirinkite NMS pamatinio tikslo kryptis (teiginius) ir užpildykite lentelę.**

Kokios NMS pamatinio tikslo kryptys (teiginiai) yra **aktualios** jūsų sektorinei grupei ir kodėl?

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Įvertinkite aktualumą balais:**  **Labai svarbu – 3 Svarbu – 2 Iš dalies svarbu – 1** | **Poveikis jūsų sektorinei grupei** |
| 1. Susitarti apimant ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms; | 3 | Viena iš teikiamų miško naudų yra prieglobstis, buveinė daugeliui medžiojamųjų gyvūnų, todėl svarbu užtikrinti tvarų miško ekosistemų formavimą. Dėl nesubalsuoto elninių ir kitų žvėrių skaičiaus gali būti daroma žala aplinkai, todėl svarbu suderinti medžiotojų, miškininkų ar kitų suinteresuotų šalių interesus. |
| 2. Susitarti apimant miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | 2 | Miškų ploto plėtra, ypač mažo miškingumo regionuose, yra svarbus veiksnys medžiojamųjų gyvūnų gausai ir įvairovei. Miškų prisitaikymo ir atsparumo didinimas klimato kaitos poveikiui yra svarbus aspektas, užtikrinant miško, kaip medžiojamųjų gyvūnų buveinės išlikimą. |
| 3. Susitarti apimant biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | 3 | Biologinės įvairovės išsaugojimas yra tiesiogiai susijęs su medžiojamaisiais gyvūnais, palaikant rūšių įvairovę, reguliuojant jų populiacijas, tačiau griežtai saugomų miškų ploto ir gamtosauginės vertės didinimas saugomose teritorijose dažnai įveda medžioklės ribojimus, kurie ne visada yra pagrįsti. Dėl šios priežasties poveikis medžioklei gali būti neigiamas.  Medžioklė yra gamtosauginė priemonė skirta reguliuoti laukinės faunos populiacijas kiekybiškai, kokybiškai ir teritoriškai. |
| 4. Susitarti apimant rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | 3 | Medžioklė turi būti priskiriama tiek prie rekreacinės, tiek prie tradicinės kultūrinės veiklos. Tačiau dėl dažnai formuojamo neigiamo visuomenės požiūrio, medžioklės kaip rekreacinės veiklos svarba yra nuvertinama lyginant su kitomis rekreacinėmis veiklomis. Reguliuojant gyvūnų skaičių, užtikrinamas ir kraštovaizdžio stabilumas. |
| 5. Susitarti apimant darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | 3 | Laukinės gyvūnijos populiacijų apsauga ir sureguliavimas yra viena iš pagrindinių tausojančiosios medžioklės funkcijų. Artimas gamtai miškininkavimas ne visuomet yra palankus medžiojamųjų (augalėdžių) gyvūnų populiacijų struktūrai ir gausai. |
| 6. Susitarti apimant ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus; | 2 | Medžioklė yra ekosisteminė paslauga. Gamtosauginės ar kitokios pridėtinės vertės nekuriančių nepagrįstų veiklos apribojimų atsisakymas medžiotojams yra svarbus klausimas. |
| 7. Susitarti apimant holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | 1 | Miškų sektoriaus ekonominė plėtra, aukščiausios technologinės vertės žaliavinės medienos tiekimas, žiedinė bioekonomika ir žalioji transformacija nėra tiesiogiai susiję su medžiokle. |
| 8. Susitarti apimant miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą; | 3 | Dėl visuomenėje gajaus išankstinio nusistatymo ir mitų medžioklės atžvilgiu, mokslu paremtų sprendimų priėmimas yra svarbus aspektas. Visuomenės švietimas miškų klausimais yra susijęs su medžiojamųjų gyvūnų ištekliais (miškas ir žvėrys negali būti atskiri). Medžioklė yra glaudžiai susijusi su miškininkavimu. |
| 9. Susitarti apimant miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | 2 | Medžioklėtyra yra neatskiriama miškininkystės dalis, dėl to miškininkų kvalifikacijos kėlimo ir jų profesinio prestižo didinimas, reikiamo specialistų skaičiaus užtikrinimas (dabar ir ateityje) yra palankus medžiojamųjų gyvūnų populiacijų valdymui ir teisiniam reguliavimui. |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, kaip konkrečioje NMS pamatinio tikslo kryptyje galėtų būti pasiektas interesų balansas su kitomis sektorinėmis grupėmis.**

Ar jūsų pasirinktoje NMS pamatinio tikslo kryptyje gali kilti ar jau kyla interesų įtampa tarp skirtingų sektorinių grupių?

Kokia yra pagrindinė priežastis ar nesutarimas, dėl kurio kyla ši įtampa?

Kokie sprendimai, pokyčiai, veiksmai ar priemonės galėtų padėti siekti interesų balanso?

|  |  |  |
| --- | --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Įtampos priežastis** | **Pasiūlymai interesų balansui** |
| 1. Susitarti apimant ilgalaikį balansą tarp suinteresuotoms šalims ir Valstybei svarbiausių miško teikiamų naudų, suderinant kintančius ekonominius, ekologinius ir socialinius interesus, tuo pačiu užtikrinant tvarių miško ekosistemų formavimą ir išsaugojimą ateities kartoms; | Dėl nesubalansuoto elninių ir kitų žvėrių skaičiaus gali būti daroma žala aplinkai, todėl svarbu suderinti medžiotojų, miškininkų ar kitų suinteresuotų šalių interesus. | Į sprendimų priėmimą įtraukti medžiotojus ir kitas suinteresuotas šalis. |
| 2. Susitarti apimant miškų indėlį į klimato kaitos iššūkių suvaldymą, įskaitant ekosistemų išsaugojimą, subalansuotą miškų plotų plėtrą, potencialo didinimą absorbuoti šiltnamio efektą sukeliančias dujas (ŠESD) bei kaupti ir išlaikyti anglį, taip pat miškų prisitaikymą prie klimato kaitos ir jų atsparumo didinimą; | Medžiojamieji ir invaziniai žvėrys daro įtaką ekosistemų būklei ir išsaugojimui, keičia ekosistemas ir veikia miškų tvarumą. | Medžioklė yra priemonė reguliuoti gyvūnų skaičių, invazinių rūšių plitimą, palaikyti optimalų populiacijų dydį, siekiant išsaugoti sveikas, sugebančias efektyviai kaupti anglį ekosistemas. Įgyvendinant tikslus, medžiotojams reikia leisti naudoti šiuolaikines medžioklės priemones ir technologijas. |
| 3. Susitarti apimant biologinės įvairovės išsaugojimą, griežtai saugomų miškų reikiamo ploto ir įvairovės užtikrinimą, taip pat miškų gamtosauginės vertės didinimą saugomose teritorijose, apimant geresnę senų miškų apsaugą ir hidrologinio režimo atkūrimą; | Griežtai saugomų miškų ploto ir gamtosauginės vertės didinimas saugomose teritorijose dažnai įveda medžioklės ribojimus, kurie ne visada yra pagrįsti. | Nustatant ribojimus saugomose teritorijose, atsižvelgti į identifikuotas saugomas vertybes lokaliai (vengiant masinių ribojimų) ir tik ta apimtimi, kiek būtina išlaikyti arba pagerinti šių vertybių būklę. Periodiškai vertinti draudimų įtaką, atsižvelgiant į stebėsenos rezultatus ir mokslininkų rekomendacijas. Geresnė arba griežta apsauga nebūtinai turi būti siejama su bet kokios ūkinės veiklos uždraudimu ar ribojimu. |
| 4. Susitarti apimant rekreacinio, kultūrinio, dvasinio, taip pat visuomenės sveikatos ir emocinės būklės gerinimui skirto daugiafunkcinio miškų potencialo išryškinimą ir jo stiprinimą, apimant gyvenamosios aplinkos kokybės gerinimą, kraštovaizdžio stabilumo didinimą; | Dėl dažnai formuojamo neigiamo visuomenės požiūrio, medžioklės kaip rekreacinės ar tradicinės kultūrinės veiklos svarba yra nuvertinama lyginant su kitomis šio tipo veiklomis. | Daugiau dėmesio skirti visuomenės švietimui medžioklės ir jos naudos, vykdant gamtotvarkos priemones, klausimais, pradedant švietimą jau pradinėse mokyklose. |
| 5. Susitarti apimant darnaus miškų tvarkymo principais paremto miškininkavimo tolesnį vystymą formuojant daugiafunkcinius miškus, inovatyvių ir adaptyvių tausojančios miškininkystės, įskaitant artimo gamtai miškininkavimo, praktikų bei miško tvarkymo technologijų paiešką ir diegimą, moksliškai pagrįstą laukinės gyvūnijos populiacijų miškuose apsaugą ir sureguliavimą; | Artimas gamtai miškininkavimas ne visuomet yra palankus medžiojamųjų (augalėdžių) gyvūnų populiacijų struktūrai ir gausai. | Prieš taikant artimo gamtai miškininkavimo praktikas, tarp kitų aspektų, įvertinti ir įtaką medžiojamųjų gyvūnų populiacijų struktūrai bei gausai ilgalaikėje perspektyvoje. |
| 6. Susitarti apimant ekonominio veiklos miškuose reguliavimo pokyčius, užtikrinant miškų ūkio sektoriaus ekonominį gyvybingumą, reikšminga apimtimi į ekonomiką įtraukiant ir kitas nei mediena miško ekosistemines paslaugas, atsisakant gamtosauginės ar kitokios pridėtinės vertės nekuriančių veiklos apribojimų, taip pat taikant deramas ekonomines paskatas bei nustatant adekvačias kompensacijas miško savininkams ir kitiems ūkio subjektams už bendruosius apribojimus viršijančius ūkinės veiklos suvaržymus; | Medžioklė yra nemedieninė miško ekosisteminė paslauga, o nepagrįsti gamtosauginiai ribojimai riboja naudojimąsi šia paslauga. | Nustatyti adekvačias kompensacijas už bendruosius apribojimus viršijančius ūkinės veiklos suvaržymus. |
| 7. Susitarti apimant holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | Tiesiogiai su pamatinio tikslo kryptimi susijusių įtampų tikimybė nedidelė. | Netaikytina |
| 8. Susitarti apimant miškų mokslų ir su miškais susijusių mokslinių tyrimų ir inovacijų plėtrą bei finansavimą, taikomojo mokslo praktinį diegimą, informacijos apie miškus ir miškininkavimą geresnį pritaikymą vartotojams bei jos sklaidą, visuomenės švietimo miškų klausimais stiprinimą; | Nepakankamas medžioklėtyros finansavimas. | Siekiant ekosistemų apsaugos ir klimato kaitos suvaldymo, turi būti užtikrintas visų su miškais susijusių sričių, taip pat ir medžioklės pakankamas mokslinių tyrimų finansavimas. |
| 9. Susitarti apimant miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | Tiesiogiai su pamatinio tikslo kryptimi susijusių įtampų tikimybė nedidelė. | Netaikytina |

1. **Pratimas. Atsakydami į pateiktus klausimus ir remdamiesi turima patirtimi ir žiniomis, pateikite pirminius pasiūlymus, dėl kitų, jūsų sektorinei grupei aktualių NMS pamatinio tikslų krypčių.**

*Pirmame pratime nustatėte, jūsų sektorinei grupei aktualias NMS pamatinio tikslų kryptis, antrame pratime išnagrinėjote tas kryptis, kuriose kyla interesų įtampa, trečiame pratime pateikite pasiūlymus toms kryptims, kurios yra aktualios, tačiau nekelia interesų įtampos, t.y. – likusios aktualios kryptys.*

Kokios jūsų pasirinktos NMS pamatinio tikslo kryptys nekelia interesų įtampos?

Kokius sprendimus, pokyčius, veiksmus ar priemones pasitelkiant, šios NMS pamatinio tikslo kryptys galėtų būti įgyvendintos, kad jūsų sektorinės grupės poreikiai būtų atliepti?

|  |  |
| --- | --- |
| **NMS pamatinio tikslo kryptis/teiginys. Nukopijuokite formuluotę iš NMS pamatinio tikslo** | **Pasiūlymai** |
| 7. Susitarti apimant holistinį viso miškų sektoriaus, įskaitant ir medienos pramonę bei biomasės energetiką, vystymą, skatinant miškų sektoriaus ekonominę plėtrą kaip darbuotojų socialinės ir valstybės ekonominės gerovės garantą, užtikrinant racionalų miško išteklių naudojimą ir gausinimą, stabilų kokybiškos ir aukščiausios technologinės vertės žaliavinės medienos tiekimą darnaus miškų tvarkymo rėmuose, siekiant kuo aukštesnės pridėtinės vertės kūrimo Lietuvoje, skatinant žiedinę bioekonomiką ir žaliąją transformaciją; | Racionalus miško išteklių naudojimas ir gausinimas yra svarbus aspektas užtikrinant miško, kaip medžiojamųjų gyvūnų buveinės išlikimą. Miško išteklių naudojimas turėtų būti pagrįstas mokslininkų rekomendacijomis ir visuotinai pripažintais darnaus miškų tvarkymo principais. |
| 9. Susitarti apimant miškininkų ir kitų miškuose bei miškų sektoriuje dirbančių specialistų rengimo tobulinimą žaliosios transformacijos ir skaitmenizacijos kontekste ir reikiamo jų skaičiaus užtikrinimą, jų profesinio prestižo didinimą, taip pat miškų sektoriuje dirbančiųjų socialinių garantijų, profesinio imuniteto ir kolektyvinio atstovavimo stiprinimą, ypač per profesines sąjungas. | Atsižvelgiant į pastaraisiais metais mažėjantį miškų mokslus studijuojančių studentų skaičių, turėtų būti imamasi neatidėliotinų priemonių situacijai pakeisti ir užtikrinti reikiamą naujai parengiamų specialistų skaičių. |

**UŽDUOTIS Nr. 3. NACIONALINĖ MIŠKŲ VIZIJĄ**

**Šios užduoties rezultatą jūsų sektorinės grupės atstovai turės pristatyti nacionalinės miškų vizijos bendrame forume.**

* *Bendrame forume visų sektorinių grupių vizijos bus apjungiamos ir integruojamos į vieną nacionalinę miškų viziją.*
* *Sektorinių grupių vizijos bus naudojamos kaip kontekstinė informacija.*

**Peržiūrėję ankstesnių dviejų užduočių rezultatus aptarkite, kokią matytumėte trokštamą nacionalinę miškų viziją, kurioje atliepiami jūsų sektorinės grupės poreikiai, ir kartu sukuriamas balansas dabartinių interesų įtampų srityse. Viziją suformuluokite ilgalaikėje – t.y. kelių dešimtečių ateities perspektyvoje.**

**Vizijai formuluoti galite pasitelkti šiuos pagalbinius klausimus:**

Kokiose srityse turėtų įvykti esminiai pokyčiai ir kokie?

Kaip turėtų pasikeisti šalies miškai ir miškų sektorius, kad joje neliktų dabartinių konfliktų ir ribojimų?

Koks esminis proveržis leistų subalansuoti visus interesus ir užtikrintų miškų tęstinumą ateities kartoms?

Kaip Lietuvos miškai ir miškų sektorius turėtų keistis ar evoliucionuoti, kad atlieptų esmines ES ir pasaulio tendencijas?

**Suformuluokite viziją tekstu - vienu ar keliais (daugiausia 5) sakiniais.**

|  |
| --- |
| **Miškas, kaip viena pagrindinių Lietuvos medžiojamųjų gyvūnų buveinių, tvarkomas vadovaujantis visuotinai pripažintais darnaus miškų tvarkymo principais, palaikant medžiojamajai faunai palankų miškininkavimo režimą, o medžioklė suprantama kaip gamtotvarkos priemonė. Miškų prisitaikymo ir atsparumo klimato kaitos poveikiui didinimui, jų ploto plėtrai, ypač mažai miškinguose šalies regionuose, teikiamas prioritetas, atsižvelgiant į medžioklės reikšmę kaip priemonės, reguliuojančios žalą miškui darančių medžiojamųjų gyvūnų populiacijų gausą bei sudėtį ir prisidedančios prie klimato kaitos švelninimo. Saugomų miškų plotas, veiklos ribojimai nustatomi vadovaujantis mokslinių tyrimų rezultatais ir yra adekvatūs saugomų vertybių išsaugojimui ir būklės pagerinimui, o už veiklos suvaržymus yra teisingai kompensuojama visoms tikslinėms visuomenės grupėms. Sprendimai priimami, teisinė sistema tobulinama, atsižvelgiant į atitinkamų susijusių sričių mokslininkų rekomendacijas ir tyrimų rezultatus, dalyvaujant medžiotojams bei kitoms suinteresuotosioms šalims. Miškų ir su jais susijusių sričių mokslui, įskaitant medžioklėtyrą, specialistų rengimui bei visuomenės šveitimui yra skiriamas pakankamas finansavimas, kuris užtikrina stabilią ir darnią miškų sektoriaus plėtrą ilgalaikėje perspektyvoje.** |

**Formuluodami viziją galite (neprivalote) pasitelkti konkrečius vertinimo parametrus, kaip pvz.:**

1) kokio šalies miškingumo (procentais nuo šalies sausumos ploto) iki 2050 metų pageidautų siekti SG; /šiuo metu yra XX%/

2) kiek saugomų miškų – kuriose ribojama miško ūkinė veikla, (proc. nuo šalies bendro miškų ploto) iki 2050 metų pageidautų siekti SG; (I, IIA, IIB, ir III grupės miškai) /šiuo metu yra XX%/

3) griežto saugojimo režimo miškų kiekio saugomose teritorijose (proc. nuo saugomose teritorijose esančių miškų ploto), iki 2050 metų pageidautų/toleruotų SG; (I ir IIA grupės miškai) /šiuo metu yra XX%/

4) kiek ūkinių miškų ploto skirtų produkuoti žaliavinę medieną (proc. nuo šalies bendro miškų ploto) iki 2050 metų pageidautu/toleruotų SG; (IVA ir IVB grupės miškai) /šiuo metu yra XX%/

5) kokio priaugančios medienos kiekis, kaip žaliavinė mediena gali būti išimama medienos pramonės reikmėms (proc. nuo kasmet IV grupės miškuose sukaupiamo medienos tūrio) iki 2050 metų pageidautu/toleruotų SG; /šiuo metu yra XX%/

**PASIRENGIMAS NACIONALINĖS MIŠKŲ VIZIJOS BENDRAJAM FORUMUI**

Artėjant Nacionalinės miškų vizijos bendrojo forumo renginiui jūs gausite informaciją apie tai, kiek kiekviena sektorinė grupė galės deleguoti narių. Visoms sektorinėms grupėms bus suteiktos vienodos teisės dalyvauti. Taip pat bus pateikta detali renginio darbotvarkė.

Pasirengdami Nacionalinės miškų vizijos bendrajam forumui:

1. Nuspręskite, kas atstovaus jūsų sektorinę grupę bendrame forume.

|  |  |  |  |
| --- | --- | --- | --- |
| **Nr.** | **Vardas, pavardė** | **Interesų grupė** | **Pastaba** |
| 1. | Gediminas Vaitiekūnas | Socialinis int. |  |
| 2. | Olgirda Belova | Ekologinis int. |  |
| 3. | Raimondas Ribačiauskas | Socialinis int. |  |
| 4. | Ramūnas Mažėtis | Ekologinis int. |  |
| 5. | Sigitas Girdziušas | Ekologinis int. |  |
| 6. | Laimonas Daukša | Socialinis int. | Jei būtų prašoma papildomų atstovų |

1. Nuspręskite, kas iš jūsų sektorinės grupės narių pristatys siūlomą Nacionalinę miškų viziją bendrame forume.

Sigitas Girdziušas

1. Parenkite, trumpą (3-5 skaidrių) prezentaciją. Pristatymo trukmė - 5 min. Pristatyme apžvelkite savo sektorinę grupę bei jos ilgalaikį poreikį (-ius), pristatykite siūlomą viziją ir jos pagrindimą.

Nacionalinės miškų vizijos bendrojo forumo darbotvarkės veiklos:

* Įvadinis pranešimas
* Sektorinių grupių pristatymai
* Darbas mišriose grupėse, sudarytose iš skirtingų sektorinių grupių atstovų, pateikiant jungtinius Nacionalinės miškų vizijos pasiūlymus
* Nacionalinės miškų vizijos pasirinkimas apjungimo ir reitingavimo ar kitais metodais.

**UŽPILDĘ ŠIĄ DARBO KNYGĄ ATSIŲSKITE NMS TECHNINEI GRUPEI EL.P. ADRESU** [**anzela.valaine@am.lt**](mailto:anzela.valaine@am.lt) **iki 2021 m. rugsėjo 13 d. 12 val.**